Uitsoekprodukte en kos van topgehalte! – Innibos
Uitsoekprodukte en kos van topgehalte!
Elke jaar word die gronde by Bergvlam omskep in ŉ feestelike terrein waar feesgangers na hartelus hulle kooplus kan bevredig.
Vanjaar bied Innibos ŉ magdom van uitgesoekte produkte aan en ’n groot aantal nuwe uitstallers is aan boord om hulle unieke ware te kom uitstal. Baie is produkte wat nie in gewone winkels beskikbaar is nie en hierdie is dus ŉ een-keer-ŉ-jaar-geleentheid. Die kosstalletjies is van topgehalte – kom verlustig jouself in die groot verskeidenheid smake wat behoorlik in jou mond gaan ontplof!
Alison Linde, wat aan die stuur van sake staan, sorg dat hierdie stalletjiedorp in ŉ feestelike atmosfeer getooi word. Verlede jaar het hulle ongeveer 2800 kleurvolle vlaggies gemaak en hierdie jaar gaan die Bosmôl in honderde oranje papierblomme getooi word om by die tema Vuur en vlam te pas. In die middel van die Bosmôl kan jy in die Piazza kom ontspan waar jy kan weglê aan ŉ groot verskeidenheid ligte etes, ŉ glasie wyn drink en jou voete laat rus.
Die kunspark gaan ’n hele nuwe baadjie aantrek. Die KMI Airport-verhoog word geskuif na die middel van die Kunspark en die hele area word omskep in ’n heerlike kuierplek. Behalwe die topvermaak wat hier aangebied gaan word, is daar ook kraft gin, eksotiese drankies en allerhande smullekker kos en oorspronklike kuns wat van hierdie area ŉ gesogte kuierplek gaan maak.
Sit sommer ’n hele dag op jou feesprogram opsy om deur die stalletjies te snuffel vir daardie unieke geskenk of self-bederfie! Hier kan jy na hartelus kom kuier, koop en kyk!